Asam pedas

Asam pedas — Cənub-Şərqi Asiya mətbəxinə məxsus turş və ədviyyatlı balıq şorbası. Bu yeməyin İndoneziyanın Qərbi Sumatra bölgəsinə aid Minanqkabau mətbəxindən gəldiyinə inanılır. Asam pedas, zamanla Sumatra və Borneo adalarından Malay yarımadasına qədər geniş şəkildə yayılmışdır.
 Hazırlanması 
Yeməyinin əsas tərkib hissəsi adətən dəniz məhsulları və ya şirin su balıqlarıdır. Yemək, tamarind (asam) meyvəsinin suyu, çili və müxtəlif ədviyyatlarla bişirilir. Hazırlıq prosesi tamarind meyvəsinin pulpasını yumşalana qədər suda islatmaq və sonra yemək üçün suyunu sıxmaq mərhələlərini əhatə edir. Daha rahat üsul kimi, tamarind pastasından da istifadə edilə bilər. Asam pedasa əlavə olaraq teronq (hind badımcanı), bamiyə və pomidor kimi tərəvəzlər də qatılır.

Skumbriya, tuna, qılıncbalığı, qırmızı snapper, quraami, pangasius, hemibagrus və ya kalamar kimi müxtəlif balıq və dəniz məhsulları ilə də hazırlanır. Bu məhsullar bəzən bütöv şəkildə, bəzən isə yalnız baş hissələri ilə yeməyə əlavə edilir. Balığın bütöv qalması vacib olduğu üçün o, adətən yeməyin sonunda əlavə edilir.

İndoneziyada asam pedas yeməyində ən çox istifadə edilən balıq tonqkol (skumbriya tuna) balığıdır. Linqqa bölgəsində bu yemək ənənəvi olaraq düyü əvəzinə saqo unundan hazırlanan kökələrlə (lempeng sagu) təqdim olunur. Taylandda asam pedas yeməyinə bənzəyən yemək kaenq som adlanır. Hindistanın Benqal bölgəsində isə bu yeməyə oxşar yemək Macher tak (turş balıq) adı ilə tanınır.
 İstinadlar 

Kateqoriya:İndoneziya mətbəxi
Kateqoriya:Balıq xörəkləri